IL CJISCJEL
La storia dal Cjiscjel a si confûnt cun chê dai Siôrs di Spilimberc, i Spengenberg, famea di nobii di origjin carinsiana, fedei a l’Impero, tra chês di pi riguart in Regjon e fra chês presînts tal Parlament dal Friûl, “ministeriales” dal Patriarcât di Aquileia.
Fasint leva sul lôr podê e lustri, a son entrâs dispès in contrast cul Patriarca e in pi di una ocasion a àn complotât cuntra di lui.
L’episodi pi famôs e dramatic al è sussedût tal 1350, in timp da la guera civîl feudâl che a à insanganât il Friûl: ta la planura da la Richinvelda, pôcs chilometros a sud da la sitât, in una vuaita, un pôcs di feudataris partîts dal Cjiscjel di Spilimberc e guidâts dai Spengenberg a àn frontât e copât il vecju ma energjic Patriarca (dopo proclamât Beât) Bertrando di San Genesio. A si son meretâts, da chê volta, il soranom di bertramins o beltramins, peraula cu la cual, ancjamò vuè a son clamâts i Spilimberghês.
Il Cjiscjel al à sostignût tancj assedis tal cors da li' gueris medievâi tra i Siôrs venets e furlans, resistînt ai ripetûts assalts dai da Camino.
A nol è pussibul ricostruî come che il Cjiscjel al fos stât una volta, dato che al è stât distrut, demolît, ricostruît e ingrandît pi voltis.
Sè che vuè al è visibil dal Cjiscjel di Spilimberc, duncja a no risalìs a un origjinari edifissi, ma a una serie di modifichis che a si son vignudis a somâ via pai secui.
Belsà danegjât da un teremot, il Cjiscjel tal 1511 al è stât incendiât tal cors di una rivolta popolâr; l’ala sud a no ei pi stada ricostruida, a si è salvât dome il cussì clamât Palaç Piturât. Al è stât ancjamò modificât tal 1566; intal 1865 a ei stada demolida la torisela sul pûnt e ingrandît l’ingrès; a son stâts fats altris cambiaments (a son sparîts il pûnt levatoio, li tors, li merladuris, terassis e gjardins) che a àn puartât a la configurassion di vuê.
Il Cjiscjel a si presenta vuê come un insiemit di residensis signorii, disponetis a anel ator da la granda cort centrâl, e al è circondât par metât da un profont fossâl, la che pal rest al è a pic su di una scarpada dal Tiliment.
Traversât il pûnt sul fossâl, a si passa sot la tor di entrada e a si riva tal curtîf.
A sinistra a si jeva il Palaç Tadea (1566), belsà sede Municipâl, fat costruî da Bernardo e finît da la so femina Tadea di Spilimberc tal 1566: al presenta al siò interno, al prin plan, un biel salon cui stucs sincsentescs.
Subit tacât al è il Palaç Ciriani (cumò Furlan), che al conserva ta l’interno una decorassion cun stucs di Giovanni da Udine dal 1542 pi o mancul e rests di afrescs dal XVI secul.
Di seguit, il Palaç Troilo (XVI secolo), costruît da messer Troilo, in seguit a l’incendio dal 1511, al è stât afrescât tal 1544 da Marco Tiussi, cun pituris che ben prest a si son ruvinadis; tal 1864, cuant che il Friûl al era sot l’autoritât austriaca, il Palaç al è stât consegnât al Comun e fin al 1968 al è stât doprât come preson; vuê a si podin ancjamò viodi dôs celis al plan cjera. Il prin plan al è invessit doprât come archivio comunâl.
Pi a destra a si cjata il Palaç Piturât, vant dal comples cjiscjelan, l’edifissi pi impuartant e di grant efiet scenic, ricostruît a la fin dal Tresinta su li' ruvinis di un edifissi preesistênt, distrut da l’enesim incendio: al à ospitât Carlo V tal 1532, Bona Sforza, regjina di Polonia, tal 1566 e ancja Enrico III di Francia tal 1574.
La grassiôsa e afassinânt fassada a ei furnida di afrescs che a rafigurin cjavai e palafreniêrs, virtûts teologâi e cardinâi atribuidis a Andrea BELLUNELLO (XV secul), oltre a dôs triforis, una in stîl gotic e chê altra in stîl rinassimentâl (1582); a rindila ancjamò pi biela, a no mancjin elements in piera realisâts dal PILACORTE: doi balcons triforâts e un pajôl.
Il prolungjament dal Palaç Piturât al è testimoni da la precedent presinsa di una altra ala dal Cjiscjel, che a racordava la ala est cun chê ovest: chista part però, dopo dal incendio dal 1511 a no ei stada pi ricostruida e vuê a permet duncja una largja e sugjestiva vista sul Tiliment.
Il cjanton sud-ovest al è ocupât da un edifissi la cuâl antichitât a ei atestada da rests di fignestris archiacutis e dal spessôr spropositât dai mûrs perimetrâi.
Il complès a si siera cu la grant ala ocidental, costituida da un complès di edifissis dal XVI e XVII secul, di proprietât privada, che a sierin l’anel, permetînt di rivà di gnôf a la tor d’ingrès.
Da li' origjinariis struturis difensivis che a consistevin in un dopli pûnt levatoio, in possents mûrs di sinta e in svariâdis tors, a no resta che cualchi palit segn.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn